
[bookmark: TextBodyBegin]Europski parlament,
–	uzimajući u obzir Europsku konvenciju o ljudskim pravima iz 1950.,
–	uzimajući u obzir Konvenciju o ukidanju svih oblika diskriminacije žena iz 1979.,
–	uzimajući u obzir Povelju o temeljnim pravima Europske unije („Povelja“) iz 2000.,
–	uzimajući u obzir svoju Rezoluciju od 13. veljače 2019. o nazadovanju u području prava žena i rodne ravnopravnosti u EU-u[footnoteRef:1], [1:  	SL C 449, 23.12.2020., str. 102.] 

–	uzimajući u obzir svoju Rezoluciju od 14. studenoga 2019. o kriminalizaciji spolnog odgoja u Poljskoj[footnoteRef:2], [2:  	SL C 208, 1.6.2021., str. 24.] 

–	uzimajući u obzir svoju Rezoluciju od 26. studenoga 2020. o de facto zabrani prava na pobačaj u Poljskoj[footnoteRef:3], [3:  	SL C 425, 20.10.2021., str. 147.] 

–	uzimajući u obzir svoju Rezoluciju od 11. studenoga 2021. o prvoj obljetnici de facto zabrane pobačaja u Poljskoj[footnoteRef:4], [4:  	SL C 205, 20.5.2022., str. 44.] 

–	uzimajući u obzir svoju Rezoluciju od 24. lipnja 2021. o stanju u pogledu seksualnog i reproduktivnog zdravlja i prava u EU-u u kontekstu zdravlja žena[footnoteRef:5], [5:  	SL C 81, 18.2.2022., str. 43.] 

–	uzimajući u obzir svoju Rezoluciju od 5. svibnja 2022. o posljedicama koje rat u Ukrajini ostavlja na žene[footnoteRef:6], [6:  	SL C 465, 6.12.2022., str. 155.] 

–	uzimajući u obzir svoju Rezoluciju od 9. lipnja 2022. o prijetnjama pravu na pobačaj u svijetu: moguće ukidanje prava na pobačaj u SAD-u od strane Vrhovnog suda[footnoteRef:7], [7:  	SL C 493, 27.12.2022., str. 120.] 

–	uzimajući u obzir svoju rezoluciju od 7. srpnja 2022. o odluci Vrhovnog suda SAD-a o ukidanju prava na pobačaj u Sjedinjenim Američkim Državama i potrebi za zaštitom prava na pobačaj i zdravlja žena u EU-u[footnoteRef:8], [8:  	SL C 47, 7.2.2023., str. 268.] 

–	uzimajući u obzir svoju Rezoluciju od 22. studenoga 2023. o prijedlozima Europskog parlamenta za izmjenu Ugovorâ[footnoteRef:9], [9:  	Usvojeni tekstovi, P9_TA(2023)0427.] 

–	uzimajući u obzir smjernice WHO-a naslovljene „Safe abortion: technical and policy guidance for health systems” (Siguran pobačaj: tehničke i političke smjernice za zdravstvene sustave),
–	uzimajući u obzir strategiju Svjetske zdravstvene organizacije o zdravlju i dobrobiti žena u Europi za razdoblje 2017. – 2021.: korak dalje od prosjeka smrtnosti i akcijskog plana za spolno i reproduktivno zdravlje iz 2016.: prema ostvarenju Programa održivog razvoja do 2030. u Europi – nitko ne smije biti zapostavljen,
–	uzimajući u obzir komunikaciju Komisije od 5. ožujka 2020. naslovljenu „Unija ravnopravnosti: Strategija za rodnu ravnopravnost 2020. – 2025.” (COM(2020)0152),
–	uzimajući u obzir komunikaciju Komisije od 12. studenoga 2020. naslovljenu „Unija ravnopravnosti: Strategija o ravnopravnosti LGBTIQ osoba 2020. – 2025.” (COM(2020)0698),
–	uzimajući u obzir Opću deklaraciju o ljudskim pravima,
–	uzimajući u obzir Europsku konvenciju o ljudskim pravima i sudsku praksu Europskog suda za ljudska prava,
–	uzimajući u obzir Konvenciju Vijeća Europe o sprečavanju i borbi protiv nasilja nad ženama i nasilja u obitelji, koja je 11. svibnja 2011. otvorena za potpisivanje u Istanbulu („Istanbulska konvencija”) i koju je Europska unija ratificirala 28. lipnja 2023.,
–	uzimajući u obzir Opći komentar br. 36 Odbora UN-a za ljudska prava iz 2018. o članku 6. Međunarodnog pakta o građanskim i političkim pravima naslovljenom „Pravo na život”,
–	uzimajući u obzir svoju Rezoluciju od 18. siječnja 2024. o stanju temeljnih prava u Europskoj uniji tijekom 2022. i 2023.[footnoteRef:10], [10:  	Usvojeni tekstovi, P9_TA(2024)0050.] 

–	uzimajući u obzir svoju Rezoluciju od 28. veljače 2024. naslovljenu „Izvješće o Izvješću Komisije o vladavini prava za 2023.”[footnoteRef:11], [11:  	Usvojeni tekstovi, P9_TA(2024)0108.] 

–	uzimajući u obzir članak 132. stavak 2. Poslovnika,
A.	budući da pristup seksualnom i reproduktivnom zdravlju i praviima, uključujući siguran i zakonit pobačaj, predstavljaju temeljno pravo; budući da je ostvarenje spolnog i reproduktivnog zdravlja i prava ključno za poštovanje ljudskog dostojanstva te je neodvojivo povezano s borbom protiv seksualnog i rodno uvjetovanog nasilja te postizanjem rodne ravnopravnosti i širokog raspona drugih ljudskih prava, kao što su pravo osobe na život, zdravlje, privatnost, sigurnost osobe, nediskriminacija, jednakost pred zakonom i sloboda od mučenja i drugog okrutnog, nečovječnog ili ponižavajućeg postupanja ili kažnjavanja;
B.	budući da je sposobnost ljudi da ostvaruju svoju reproduktivnu autonomiju, kontroliraju svoj reproduktivni život i odluče hoće li, kada i kako imati djecu ključna za potpuno ostvarenje ljudskih prava žena, djevojčica i svih osoba koje mogu biti trudne; budući da tijelo osobe, njezin izbor te njezina puna autonomija moraju biti zajamčeni;
C.	budući da su Poveljom utvrđena glavna temeljna prava i slobode ljudi koji žive u EU-u; budući da zaštita sigurne i zakonite skrbi povezane s pobačajem ima izravne posljedice za učinkovito ostvarivanje prava priznatih Poveljom, kao što su ljudsko dostojanstvo, osobna autonomija, jednakost, zdravlje te tjelesni i duševni integritet; budući da uskraćivanje pristupa skrbi povezanoj s pobačajem predstavlja kršenje tih temeljnih prava;
D.	budući da je Odbor UN-a za ljudska prava izričito priznao da je odluka pojedinca o dobrovoljnom prekidu trudnoće obuhvaćena područjem primjene prava na privatnost; budući da je Odbor UN-a za ljudska prava nadalje utvrdio da nedjelovanje u skladu s odlukom žene o zakonitom pobačaju predstavlja kršenje prava na privatnost, među ostalim i kada se sudstvo miješa u takvu odluku;
E.	budući da je u svojoj Općoj preporuci br. 35 Odbor UN-a za ukidanje diskriminacije žena (CEDAW) izričito naveo da je kriminalizacija pobačaja kršenje spolnog i reproduktivnog zdravlja i prava žena i oblik rodno uvjetovanog nasilja te je pozvao države da stave izvan snage sve zakone kojima se kriminalizira pobačaj;
F.	budući da su spolno i reproduktivno zdravlje i prava među ciljevima održivog razvoja UN-a, posebno podciljem 3.7 kojim se poziva na univerzalan pristup uslugama zdravstvene skrbi u području spolnog i reproduktivnog zdravlja, uključujući planiranje obitelji, informiranje i obrazovanje te integraciju reproduktivnog zdravlja u nacionalne strategije i programe, te cilj 5.6. kojim se ističe potreba za osiguravanjem univerzalnog pristupa spolnom i reproduktivnom zdravlju i pravima, kako je dogovoreno u skladu s Programom djelovanja Međunarodne konferencije o stanovništvu i razvoju i Pekinškom platformom za djelovanje te zaključnim dokumentima njihovih revizijskih konferencija;
G.	budući da zemlje s manje restriktivnim zakonima o pobačaju općenito imaju niže stope pobačaja od zemalja s vrlo restriktivnim zakonima o pobačaju[footnoteRef:12]; budući da je za jamčenje potpune tjelesne autonomije, uključujući smanjenje neželjenih trudnoća i omogućivanje ljudima da donose informirane odluke o svojim životima i tijelima, ključan pristup sveobuhvatnom seksualnom odgoju i obrazovanju o odnosima koji je primjeren dobi i utemeljen na dokazima, kao i visokokvalitetnoj, pristupačnoj, sigurnoj i besplatnoj kontracepciji i savjetovanju o planiranju obitelji; budući da je sveobuhvatan spolni odgoj primjeren dobi ključan za izgradnju sposobnosti djece i mladih da stvore zdrave, jednake i sigurne odnose, posebno u pogledu pitanja rodnih normi, rodne ravnopravnosti, dinamike moći u odnosima i pristanka te poštovanja granica; budući da se tako također doprinosi postizanju rodne ravnopravnosti; [12:  	Ured Visokog povjerenika UN-a za ljudska prava, „Information series on sexual and reproductive health and rights – abortion” (Informativni komplet o spolnom i reproduktivnom zdravlju i pravima – pobačaj), 2020.] 

H.	budući da su francuski zakonodavci u ključnom glasovanju 4. ožujka 2024. u francuski Ustav uključili zajamčenu slobodu pobačaja; budući da je Francuska prva zemlja na svijetu koja je pobačaj izričito učinila ustavnim pravom; budući da je cilj te revizije Ustava uspostaviti zaštitnu mjeru u kontekstu nazadovanja u pogledu prava na pobačaj u EU-u i svijetu, među ostalim u SAD-u, Poljskoj, Mađarskoj i Malti; budući da su rad i predanost feminističkih organizacija i parlamentarnih zastupnika u Francuskoj bili ključni za osiguravanje većine koja podupire ustavnu zaštitu prava na pobačaj;
I.	budući da su od uključivanja prava na pobačaj u francuski Ustav slične inicijative već razmotrene u drugim zemljama kao što su Španjolska i Švedska, što ukazuje na potrebu za europskim odgovorom na nazadovanje u pogledu rodne ravnopravnosti i spolnog i reproduktivnog zdravlja i prava te za ustavnom zaštitom prava koja su napadnuta;
J.	budući da financijska potpora mora biti popraćena pozitivnim zakonodavnim promjenama kako bi se ostvarilo pravo na pristup skrbi u vezi s pobačajem;
K.	budući da se, iako EU ima neke od najviših standarda spolnog i reproduktivnog zdravlja i prava u svijetu, žene i članovi zajednice LGBTIQ+ i dalje suočavaju s preprekama u uživanju svoje tjelesne autonomije; budući da te prepreke mogu biti pravne, političke, financijske, kulturne ili informacijske prirode;
L.	budući da neke države članice i dalje imaju vrlo restriktivne zakone kojima se zabranjuje pobačaj, osim u strogo definiranim okolnostima, što dovodi do toga da žene moraju tražiti nesigurne i po život opasne postupke, putovati u druge zemlje ili protiv svoje volje iznijeti trudnoću do kraja, što je kršenje ljudskih prava i jedan od oblika rodno uvjetovanog nasilja; budući da su neke države članice koje su legalizirale pobačaj na zahtjev ili zbog općenitih socijalnih razloga i dalje zadržale posebne kaznene sankcije za pobačaje koji se izvršavaju izvan opsega primjenjivih pravnih odredbi;
M.	budući da nekoliko država članica trenutačno pokušava dodatno ograničiti pristup spolnom i reproduktivnom zdravlju i pravima s pomoću vrlo restriktivnih zakona, što dovodi do ograničenog pristupa zdravstvenoj skrbi te rodno uvjetovane diskriminacije i nasilja; budući da te inicijative i nazadovanje sprečavaju ostvarivanje prava ljudi i razvoj zemalja te potkopavaju demokraciju, europske vrijednosti i temeljna prava;
[bookmark: _Hlk161903494]N.	budući da se na globalnoj razini odvija koordinirano i dobro financirano nazadovanje u području rodne ravnopravnosti, raznolikosti LGBTIQ+ osoba i feminizma; budući da diljem svijeta regresivne sile i ultrakonzervativni vjerski akteri i akteri krajnje desnice pokušavaju poništiti desetljeća napretka u području ljudskih prava i nametnuti štetan svjetski pogled na rodne uloge u obiteljima i javnom životu; budući da su ti pokreti i napadi usko povezani s trendom povratka autoritarnih sustava u globalnoj demokraciji; budući da to predstavlja jasnu prijetnju vladavini prava u Europi;
O.	budući da ti pokreti protiv rodne ravnopravnosti i prava posebno napadaju seksualna i reproduktivna prava i autonomiju žena te utječu na zakonodavstvo i politiku, što dovodi do retrogresivnih inicijativa koje se provode u nekoliko država članica s ciljem ugrožavanja spolnog i reproduktivnog zdravlja i prava;
P.	budući da je Poljska dodatno ograničila pristup skrbi u vezi sa zakonitim pobačajem nakon presude nelegitimnog Ustavnog suda od 22. listopada 2020.[footnoteRef:13] koja je uključivala de facto zabranu pobačaja i dovela do smrti najmanje šest žena; budući da su žene pod istragom zbog navodnih pobačaja, a borkinje za ljudska i reproduktivna prava kazneno su gonjene zbog pomaganja ženama u pristupu skrbi povezanoj s pobačajem ili zbog prosvjedovanja za pravo na pobačaj; budući da je u nedavnoj presudi Europskog suda za ljudska prava u predmetu M. L. protiv Poljske utvrđeno da je došlo do kršenja članka 8. Europske konvencije o ljudskim pravima o pravu na poštovanje privatnog i obiteljskog života u slučaju žene koja je bila prisiljena putovati u inozemstvo radi pobačaja uz znatne osobne troškove, pri čemu je bila odvojena od mreže potpore njezine obitelji, što je imalo znatan psihološki učinak; [13:  	Presuda ESLJP-a o Ustavnom sudu, predmet Xero Flor w Polsce sp. z o.o. protiv Poljske (Zahtjev br. 4907/18), vidjeti točku 289.] 

Q.	budući da je novoizabrana poljska vlada predana predlaganju novih zakona kako bi se zajamčila prava žena i pristup seksualnom i reproduktivnom zdravlju i pravima, uključujući skrb u vezi s pobačajem; budući da je glasovanje o prijedlozima zakona za dekriminalizaciju i osiguravanje pristupa skrbi u vezi s pobačajem u poljskom Sejmu nažalost odgođeno;
R.	budući da je na Malti pobačaj de facto zabranjen i kriminaliziran; budući da je reforma iz srpnja 2023. dovela do zabrinjavajuće promjene u malteškom parlamentu, čime su uklonjena prava te je nastalo još više rizika i prepreka pristupu skrbi u vezi s pobačajem nego prije; budući da među tim preprekama liječnici mogu prekinuti trudnoću samo ako je život osobe u neposrednoj opasnosti i prije nego što dođe do „vijabilnosti fetusa” te su obvezni uputiti umiruću trudnu osobu liječničkom povjerenstvu sastavljenom od tri savjetnika; budući da su slučajevi teške opasnosti za zdravlje isključeni iz zakona; budući da se trudna osoba oboljela od raka na Malti ne može na odgovarajući način liječiti i mora čekati rođenje djeteta prije liječenja raka, što dovodi do nižih izgleda za uspješno liječenje;
S.	budući da medicinski pobačaj nije zakonit u Slovačkoj i Mađarskoj; budući da je Mađarska u rujnu 2022. donijela odluku kojom se žene koje traže pobačaj obvezuje da slušaju „otkucaje srca fetusa”; budući da su u Slovačkoj primijećeni opetovani pokušaji ograničavanja pristupa skrbi povezanoj s pobačajem putem regresivnih prijedloga zakona;
T.	budući da se pristup skrbi povezanoj s pobačajem narušava i u Italiji[footnoteRef:14]; budući da u zemljama kao što su Italija, Slovačka i Rumunjska velika većina liječnika izražava prigovor savjesti, zbog čega je de facto pristup skrbi u vezi s pobačajem u nekim regijama iznimno zahtjevan; budući da je pristup pravodobnoj i odgovarajućoj skrbi povezanoj s pobačajem uskraćen u drugim državama članicama zbog praktičnih prepreka, primjerice u Hrvatskoj[footnoteRef:15]; [14:  	Vijeće Europe, „Presuda CM/ResChS(2016)3 Confederazione Generale Italiana del Lavoro (CGIL) protiv Italije, pritužba br. 91/2013”, 2016.; Europski parlament, „Brifing Službeno putovanje odbora FEMM u Italiju 17. - 19. prosinca 2018.”, prosinac 2018.]  [15:  	Roda, „Support for accessible, safe and legal termination of pregnancy in Croatia” (Potpora pristupačnom, sigurnom i zakonitom prekidu trudnoće u Hrvatskoj), 6. svibnja 2022.] 

U.	budući da je u belgijskom saveznom parlamentu odgođeno nekoliko pokušaja potpune dekriminalizacije pobačaja u Belgiji;
V.	budući da su u nekim zemljama postupci pobačaja i nepristrano savjetovanje i dalje tabu i rijetko dio obveznog medicinskog osposobljavanja, što dovodi do nedostatka znanja i prakse među liječnicima na štetu fizičkog i mentalnog zdravlja pacijenata;
W.	budući da dezinformacije o pobačaju, uključujući na internetu, predstavljaju stvarnu prepreku autonomiji žena; budući da se donedavno u Njemačkoj pružanje informacija na internetskim stranicama liječnika o metodama medicinskog pobačaja smatralo promicanjem pobačaja i da je bilo kažnjavano; budući da je „zabrana oglašavanja pobačaja” ukinuta tek u srpnju 2022.;
X.	budući da ukrajinske izbjeglice u nekim državama članicama nisu imale pristup skrbi u vezi s pobačajem, među ostalim u slučajevima seksualnog nasilja, što predstavlja teško kršenje njihovih ljudskih prava te mučenje i nečovječno ili ponižavajuće postupanje;
Y.	budući da kriminalizacija, odgađanje i uskraćivanje pristupa spolnom i reproduktivnom zdravlju i pravima, posebno skrbi povezanoj s pobačajem, predstavljaju oblik rodno uvjetovanog nasilja; budući da ta ograničenja i zabrane ne dovode do smanjenja broja pobačaja, već samo prisiljavaju osobe na prelaženje velikih udaljenosti ili pribjegavanje nesigurnim pobačajima, što ih također čini podložnima kaznenoj istrazi i kaznenom progonu; budući da ta ograničenja utječu na one koji nemaju dovoljno resursa i informacija; budući da se gotovo svi smrtni slučajevi uzrokovani nesigurnim pobačajima događaju u zemljama u kojima je pobačaj strogo ograničen; budući da se ti smrtni slučajevi mogu izbjeći; budući da su nesigurni pobačaji glavni uzrok morbiditeta rodilja, koji se može spriječiti;
Z.	budući da se marginalizirane osobe i skupine, uključujući rasne, etničke i vjerske manjine, migrante, osobe u nepovoljnom socioekonomskom položaju, osobe koje žive u ruralnim područjima, osobe s invaliditetom, pripadnike zajednice LGBTIQ+ i žrtve nasilja, često suočavaju s dodatnim preprekama, intersekcijskom diskriminacijom i nasiljem u pristupu zdravstvenoj skrbi; budući da je to rezultat zakona i politika kojima se omogućuju prisilne prakse povezane sa spolnim i reproduktivnim zdravljem te neuspjeha u osiguravanju razumnih prilagodbi u pristupu kvalitetnoj skrbi i informacijama;
1.	ponovno podsjeća da su seksualno i reproduktivno zdravlje i prava temeljna ljudska prava koja se moraju štititi i jačati te koja se ni na koji način ne smiju oslabiti ili ukinuti;
2.	podsjeća na predanost EU-a promicanju, zaštiti i ostvarivanju prava svakog pojedinca, osobito svake žene i djevojčice na tjelesnu autonomiju i potpunu kontrolu nad pitanjima povezanima s njihovom seksualnošću te seksualnim i reproduktivnim pravima, kao i na slobodno odlučivanje o njima, bez diskriminacije, prisile i nasilja;
3.	snažno potiče Europsko vijeće da pokrene konvenciju za reviziju Ugovorâ, kako je zatraženo u rezolucijama od 9. lipnja 2022. i 22. studenoga 2023., te da donese prijedlog iz Rezolucije od 22. studenoga 2023. o dodavanju zdravstvene skrbi u području spolnog i reproduktivnog zdravlja i prava na siguran i zakonit pobačaj u Povelju te da je izmijeni kako slijedi:
	Članak 3.
Pravo na integritet osobe i na tjelesnu autonomiju
2.a Svatko ima pravo na tjelesnu autonomiju te na slobodan, informiran, potpun i univerzalan pristup seksualnom i reproduktivnom zdravlju i pravima te svim povezanim zdravstvenim uslugama bez diskriminacije, uključujući pristup sigurnom i zakonitom pobačaju;


4.	najoštrije osuđuje nazadovanje u pogledu prava žena i sve regresivne pokušaje ograničavanja ili ukidanja postojeće zaštite spolnog i reproduktivnog zdravlja i prava te rodne ravnopravnosti koji se odvijaju na globalnoj razini, među ostalim u državama članicama EU-a, kao i sve oblike prijetnji, zastrašivanja i uznemiravanja usmjerenih protiv boraca za ljudska prava i organizacija civilnog društva koje rade na promicanju tih prava;
5.	zabrinut je zbog znatnog porasta financiranja antirodnih skupina i skupina protiv prava na izbor u svijetu, među ostalim i u Europi; poziva Komisiju da iskoristi sve dostupne alate kako bi osigurala da organizacije koje se bore protiv rodne ravnopravnosti i prava žena, uključujući reproduktivna prava, ne primaju financijska sredstva EU-a;
6.	potiče države članice da u potpunosti dekriminaliziraju pobačaj u skladu sa smjernicama Svjetske zdravstvene organizacije iz 2022. te da uklone i suzbijaju prepreke sigurnom i zakonitom pobačaju i pristupu spolnom i reproduktivnom zdravlju i pravima; poziva Poljsku i Maltu da stave izvan snage svoje zakone i druge mjere u vezi sa zabranama i ograničenjima pobačaja; potiče poljske vlasti da prednost daju zakonodavnim naporima kako bi se što prije osigurao potpuni pristup sigurnom i zakonitom pobačaju; potiče malteške vlasti da odmah dekriminaliziraju pobačaj i omoguće pristup sigurnom i zakonitom pobačaju u skladu sa smjernicama Svjetske zdravstvene organizacije iz 2022.;
7.	snažno poziva sve vlade država članica da zajamče pristup bez diskriminacije sigurnoj, zakonitoj i besplatnoj skrbi povezanoj s pobačajem, uslugama i potrepštinama u području prenatalne skrbi i skrbi o rodiljama, dobrovoljnom planiranju obitelji, kontracepcijskim sredstvima, uslugama prilagođenima mladima, kao i mjerama prevencije HIV-a, liječenju, skrbi i potpori;
8.	osuđuje činjenicu da u nekim državama članicama liječnici, a u nekim slučajevima i sve zdravstvene ustanove, odbijaju pobačaj na temelju takozvane klauzule o prizivu savjesti; žali zbog činjenice da se priziv savjesti često primjenjuje u situacijama u kojima bilo kakva odgoda ugrožava život ili zdravlje pacijenta;
9.	poziva države članice da svima osiguraju pristup cijelom nizu usluga povezanih sa spolnim i reproduktivnim zdravljem i pravima, uključujući dobno prilagođeno i sveobuhvatno obrazovanje o seksualnosti i odnosima za sve koje se temelji na dokazima, visokokvalitetne, pristupačne, sigurne i besplatne kontracepcijske metode i potrepštine te savjetovanje o planiranju obitelji, pri čemu posebnu pozornost treba posvetiti nebjelkinjama, Romkinjama, starijim ženama, ženama s nižim stupnjem obrazovanja, LGBTIQ+ osobama, ženama s invaliditetom, adolescenticama, migranticama, uključujući nezakonite migrantice, i neudanim ženama;
10.	poziva države članice i lokalne vlasti da povećaju svoju potrošnju na programe i izravne subvencije za strukture, uključujući usluge zdravstvene skrbi i planiranja obitelji te druge organizacije aktivne u tom području;
11.	potiče vlade država članica da metode i postupke pobačaja učine obveznim dijelom kurikuluma za liječnike i studente medicine, posebno studente ginekologije;
12.	poziva sve države članice da uklone pravne, financijske, socijalne i praktične prepreke i ograničenja pobačaja, uključujući ona koja nerazmjerno pogađaju žene u siromaštvu, posebno žene diskriminirane na rasnoj osnovi, uključujući crne žene i pripadnice etničkih manjina te samohrane majke;
13.	prepoznaje važnu ulogu organizacija civilnog društva i boraca za spolno i reproduktivno zdravlje i prava kao pružatelja usluga i zagovornika spolnog i reproduktivnog zdravlja i prava te ih potiče da nastave s radom; poziva EU i države članice da osiguraju i politički podupru poticajni prostor za građansko djelovanje u EU-u putem strategije civilnog društva, da zajamče zaštitu žena i boraca za spolno i reproduktivno zdravlje i prava s pomoću mehanizma zaštite boraca za ljudska prava te da im pruže financijsku potporu, posebno u okviru programa Građani, jednakost, prava i vrijednosti; poziva države članice da poboljšaju pristup uslugama zdravstvene skrbi u području spolnog i reproduktivnog zdravlja, uključujući pobačaj, u okviru programa „EU za zdravlje”;
14.	nadalje poziva EU da djeluje kao zagovornik i da priznavanje tog prava učini ključnim prioritetom u pregovorima u međunarodnim institucijama i u drugim multilateralnim forumima kao što su Vijeće Europe i UN; poziva EU da ratificira Europsku konvenciju o ljudskim pravima;
15.	nalaže svojoj predsjednici da ovu Rezoluciju proslijedi Vijeću i Komisiji.

